Pastorie-moorde: Martin vra om vergifnis | Maroela Media
Martin Brits, wat Dinsdag glo 'n skuldbekentenis afgelê het vir die moord op sy pa en aanstaande swaer, het 'n brief uit die tronk geskryf waarin hy om vergifnis vir sy dade vra.
Ds. Willem Brits, wat verlede week Donderdag met 'n byl in sy huis aangeval is, het die Vrydagoggend aan sy beserings beswyk. Sy roudiens het gister uit die NG-kerk Kerkenberg gehou. Martin se ma, Dorothea, is ook tydens die voorval met 'n byl aangeval; sy is tans in 'n kritieke toestand in die Mediclinic Bloemfontein. Gerhardus Vermeulen, die egpaar se aanstaande skoonseun, is tydens die voorval doodgeskiet.
Martin, wat tans in aanhouding is, het 'n brief uit die tronk geskryf en erken dat hy die skuldbekentenis gemaak het, berig OFM. Hy vra sy broers, Willie en Dawid, en suster, Thea, die gemeenskap en vir God om vergifnis. Ds. Brits se mede-leraar en vriend van die familie, ds. AJ Scherrer, het die brief tydens die roudiens voorgelees. Scherrer het vroeër gesê Martin se broers en suster is kwaad vir hom, maar is bereid om hom te ondersteun en vergewe. Al vier kinders is deur die egpaar aangeneem.